CELEX: 62020TN0575
Language: mt
Date: 2020-09-11 00:00:00
Title: Kawża T-575/20: Rikors ippreżentat fil-11 ta’ Settembru 2020 – OD vs Il-Kummissjoni

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/52
            
         
      Rikors ippreżentat fil-11 ta’ Settembru 2020 – OD vs Il-Kummissjoni
      (Kawża T-575/20)
      (2020/C 433/67)
      Lingwa tal-kawża: Is-Sloven
      
         Partijiet
      
      
         Rikorrenti: OD (rappreżentant: V. Cukrov, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla fl-intier tagħha d-Deċiżjoni ta’ Implimentazzjoni tal-Kummissjoni (UE) 2020/1025 tat-13 ta’ Lulju 2020 dwar l-applikabbiltà tal-Artikolu 34 tad-Direttiva 2014/25/UE tal-Parlament Ewropew u tal-Kunsill għat-trasport tal-merkanzija bil-ferrovija fis-Slovenja (notifikata bid-dokument C(2020) 4540) (ĠU 2020, L 226, p. 5; id-“Deċiżjoni ta’ Implimentazzjoni”), fir-rigward ta’ kemm l-Artikolu 1 ta’ dik id-deċiżjoni, li skontha d-Direttiva 2014/25 tkompli tapplika għall-kuntratti mogħtija minn awtoritajiet kontraenti u intiża li tippermetti s-servizzi tat-trasport tal-merkanzija bil-ferrovija li jitwettqu fit-territorju tas-Slovenja, kif ukoll tal-Artikolu 2 ta’ dik id-deċiżjoni, li tipprovdi li dik id-deċiżjoni tkun indirizzata lir-Repubblika tas-Slovenja;
               
            
                  —
               
               
                  tikkundanna lill-Kummissjoni Ewropea li tħallas l-ispejjeż tal-proċedimenti, inklużi l-ispejjeż sostnuti mir-rikorrenti kif stabbiliti fid-dikjarazzjoni tad-drittijiet, fi 15-il jum mid-data tal-għoti tas-sentenza, flimkien ma’ interess statutorju fil-każ ta’ nuqqas ta’ ħlas b’effett mill-iskadenza ta’ dak il-perijodu ta’ 15-il jum.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq illegalità sostantiva tad-deċiżjoni kkontestata billi tindika d-destinatarju żbaljat:
                  
                              —
                           
                           
                              fl-Artikolu 2 tad-deċiżjoni kkontestata, il-konvenuta indikat li d-destinatarju ta’ dik id-deċiżjoni hija r-Repubblika tas-Slovenja, waqt li r-rikorrenti kienet l-unika intervenjenti fil-proċedura quddiem il-konvenuta u kienet, minbarra dan, talbet li d-deċiżjoni tkun indirizzata kemm lir-rikorrenti kif ukoll ir-Repubblika ta’ Slovenja.
                           
                        
            
                  2.
               
               
                  It-tieni motiv ibbażat fuq illegalità formali tad-deċiżjoni kkontestata:
                  
                              —
                           
                           
                              il-konvenuta ma stednitx lir-rikorrenti biex tissottometti l-informazzjoni supplimentari neċessarja u, fl-assenza ta’ dik l-informazzjoni, adottat deċiżjoni żbaljata, abbażi ta’ liema s-suq (tal-oġġetti) meħud inkonsiderazzjoni ma jinkludix it-trasport ta’ merkanzija bit-triq, u b’hekk jikser id-dritt għall-amministrazzjoni tajba;
                           
                        
                              —
                           
                           
                              il-konvenuta naqqset milli tiddikjara r-raġunijiet suffiċjenti għad-deċiżjoni kkontestata fir-rigward tat-tielet, tar-raba’ u tal-ħames motivi, sa fejn dik id-deċiżjoni ma adottatx pożizzjoni fir-rigward tad-deċiżjonijiet ta’ qabel tal-konvenuta stess li huma favorevoli għar-rikorrenti, u b’hekk wettqet ksur sostanzjali tar-regoli proċedurali.
                           
                        
            
                  3.
               
               
                  It-tielet motiv ibbażat fuq illegalità sostanzjali tad-deċiżjoni kkontestata minħabba li tiddefinixxi b’mod żbaljat is-suq (tal-oġġetti) meħud inkonsiderazzjoni:
                  
                              —
                           
                           
                              il-konvenuta, li tmur kontra l-prattika tagħha stess (pereżempju, id-Deċiżjoni ta’ Implimentazzjoni tal-Kummissjoni (UE) 2017/132 tal-24 ta’ Jannar 2017), iċċirkoskriviet is-suq (tal-oġġetti) meħud inkonsiderazzjoni, billi llimitatu għas-suq tat-trasport bil-ferrovija milli tinkludi s-suq għat-trasport għall-ferrovija, għat-triq u bl-ajru;
                           
                        
                              —
                           
                           
                              billi għamlet hekk, il-konvenuta kisret il-prinċipju ta’ ugwaljanza fit-trattament u l-projbizzjoni ta’ diskriminazzjoni, għad-detriment tar-rikorrenti, sa fejn, fis-sitwazzjoni sostantivament simili riferut fl-inċiż preċedenti, il-konvenuta adottat deċiżjoni favur l-investitur, filwaqt li ċaħdet it-talba tar-rikorrenti kurrenti.
                           
                        
            
                  4.
               
               
                  Ir-raba’ motiv ibbażat fuq illegalitá sostantiva tad-deċiżjoni kkontestata minħabba li tiddefinixxi b’mod żbaljat is-suq ġeografiku:
                  
                              —
                           
                           
                              il-konvenuta limitat b’mod inġustifikat is-suq ġeografiku għat-territorju tar-Repubblika tas-Slovenja abbażi tal-interpretazzjoni żbaljata tar-Rapport Speċjali Nru 8/2016, intitolat “It-trasport tal-merkanzija bil-ferrovija fl-UE: għadu mhux fit-triq it-tajba” ippubblikat mill-Qorti Ewropea tal-Awdituri, u b’hekk naqset li tieħu inkonsiderazzjoni l-evidenza u t-talbiet tar-rikorrenti li hija fil-fatt topera fis-suq internazzjonali.
                           
                        
            
                  5.
               
               
                  Il-ħames motiv ibbażat fuq illegalità sostantiva tad-deċiżjoni kkontestata minħabba li tonqos mill tieħu inkunsiderazzjoni l-indikaturi kollha għall-evalwazzjoni tas-sitwazzjoni kompetittiva:
                  
                              —
                           
                           
                              fl-evalwazzjoni tas-sitwazzjoni kompetittiva, il-konvenuta ħadet inkunsiderazzjoni s-sehem tas-suq tar-rikorrenti waħdu, mentri missha ħadet inkunsiderazzjoni diversi fatturi oħra, bħall-preżenza attwali jew potenzjali tal-kompetizzjoni għall-iskopijiet tal-Artikolu 34(2) tad-Direttiva 2014/25/UE; il-konvenuta naqset milli ħadet inkonsiderazzjoni l-fatt li erba’ kompetituri ġodda kienu daħlu fis-suq minbarra t-tliet kompetituri diġà fis-suq, flimkien mal-fatt li, għal dik ir-raġuni, is-sehem tas-suq tar-rikorrenti kienet qed titnaqqas sussegwentement;
                           
                        
                              —
                           
                           
                              il-konvenuta, filwaqt li tieħu inkonsiderazzjoni s-sehem tas-suq tar-rikorrenti waħedha, ikkonstatat b’mod żbaljat li dak is-sehem (85,21 %) huwa għoli wisq biex jikkonkludi li s-suq huwa miftuħ għal kompetizzjoni, għalkemm kienet diġà stabbilit f’deċiżjonijiet preċedenti li l-ishma tas-suq ta’ 86,7 % u 73,6 % mhumiex għolja wisq jekk jitqiesu ċ-ċirkustanzi l-oħra (Deċiżjoni tal-Kummissjoni 2007/706/KE tad-29 ta’ Ottubru 2007 u d-Deċiżjoni tal-Kummissjoni 2006/422/KE tad-29 ta’ Ottubru 2007).